**Oy Mankala Ab** on vuonna 1936 perustettu sähköntuotantoyhtiö. Se omistaa neljä vesivoimalaa Kymijoessa ja osuudet Teollisuuden Voima Oyj:stä, Suomen Hyötytuuli Oy:stä ja Suomen Merituuli Oy:stä. Mankalan omistaa kokonaan Helen Oy.

Historia
--------

Yhtiön perusti vuonna 1936 Etelä-Suomen Voimaosakeyhtiö – Sydfinska Kraftaktiebolag (ESV). Helsingin kaupungin vuodesta 1917 asti omistama Mankala Fors Ab fuusioitiin Mankalaan vuonna 1942. Tuolloin Mankalan omistus jakaantui tasan ESV:n ja Helsingin kaupungin kesken. Vuonna 1947 Helsingin kaupunki omisti yhtiöstä 62 prosenttia ja  Oy Tampella Ab 28 prosenttia. Pienomistajia olivat Kotkan kaupunki (5 %) ja Enso-Gutzeit Oy (4 %). Helsingin kaupungin omistus oli vuoteen 1990 mennessä siirtynyt Helenille ja noussut 94,5 prosenttiin, loput 5,5 prosenttia omisti Kotkan kaupunki, joka myöhemmin myi osuutensa Helenille. Mankalan voimalaitos valmistui vuonna 1950 Kymijoen Kaurakoskeen Iittiin. Mankala Oy osti muut kolme Kymijoen vesivoimalaa vuonna 2000.

Sähköntuotanto
--------------

Mankala-yhtiön suuritehoisimmat vesivoimalat ovat Mankala Iitissä (25 MW) ja Ahvenkosken voimalaitos Pyhtäällä (24 MW). Pyhtäällä sijaitsevat Ediskosken ja Klåsarön voimalaitos ovat huomattavasti pienempiä – Ediskosken teho on noin viisi megawattia ja Klåsarön vain noin 0,5 megavattia.

### Osakkuudet

Mankala Oy omistaa 8,2 prosenttia Teollisuuden Voiman molemmista eli A- ja B-osakesarjoista. A-sarjan osakkeet tuottavat oikeuden ostaa sähköä Olkiluodon ydinvoimalaitoksen 1- ja 2-yksiköiden tuotannosta, B-sarjan osakkeet oikeuttavat sähkön hankintaan Olkiluodon kolmannesta yksiköstä. TVO tuottaa sähköä omistajilleen Mankala-periaatteella eli myy sitä omakustannushintaan.

Suomen Hyötytuuli Oy tuottaa tuulivoimaa kuudessa tuulipuistossa, joiden kokonaisteho on yli 180 megawattia. Mankalan osuus Suomen Hyötytuulesta on 16,1 prosenttia. Myös Suomen Hyötytuuli toimii Mankala-periaatteella.

Suomen Merituuli Oy on tuulivoimayhtiö, jonka hankkeet tähtäävät suuren mittakaavan tuulivoimatuotantoon merialueilla. Sillä on kaksi tuulivoimapuistohanketta. Mankala Oy omistaa yhtiöstä 50 %, yhtiön toinen omistaja on EPV Energia Oy.

Lähteet
-------

1. ↑  Helen Oy:n toimintakertomus 2020 /Henkilöstö Helen Oy. Viitattu 30.10.2021.
2. 1 2  Helen-konserni Helen Oy. Viitattu 29.10.2021.
3. ↑  Osakeyhtiö Mankala Aktiebolag *Pörssitieto*. Viitattu 30.10.2021.
4. 1 2  Kymijoen vesivoimalaitokset Helsingin Energia.  Arkistoitu 20.7.2011. Viitattu 29.10.2021.
5. ↑  TVO-konserni Teollisuuden Voima Oyj. Viitattu 29.10.2021.
6. ↑  Jokinen, Jami: Mankala-periaatteella toimiva TVO teki taas positiivisen tuloksen *Länsi-Suomi*.  19.2.2021. Viitattu 29.10.2021.
7. ↑  Etusivu Suomen Hyötytuuli Oy. Viitattu 29.10.2021.
8. ↑  Helen-konserni Helen Oy. Viitattu 26.03.2023.
9. ↑  Yhteysviranomaisen perusteltu päätelmä ympäristövaikutusten arviointiselostuksesta, Suomen Hyötytuuli Oy:n Tahkoluodon merituulipuiston laajennushanke, Pori (Varsinais-Suomen elinkeino-, liikenneja ympäristökeskuksen lausunto)  21.6.2021. Varsinais-Suomen elinkeino-, liikenneja ympäristökeskus. Viitattu 29.10.2021.
10. 1 2  Etusivu Suomen Merituuli Oy.  Arkistoitu 30.10.2021. Viitattu 29.10.2021.